Predkladacia správa

V súčasnej dobe platná Dohoda medzi vládou Slovenskej republiky a vládou Českej republiky o odovzdávaní a prijímaní osôb na spoločnej štátnej hranici, ktorá bola podpísaná v Levoči 25.10.1996 a vykonávací protokol k nej nie sú v súlade s  odporúčaním Rady EÚ č. 396Y0919 (07) z 30. novembra 1994 týkajúceho sa vzorovej bilaterálnej readmisnej dohody medzi členským štátom a treťou krajinou a s odporúčaním Rady EÚ č. 396Y0919 (08) z 24. júla 1995 o vedúcich princípoch, ktoré treba dodržiavať pri vypracovávaní protokolov o implementácii readmisných dohôd.

Iniciatívu smerujúcu k uzavretiu novej readmisnej dohody ako prvá vyvinula česká strana, ktorá v auguste 2000 zaslala slovenskej strane svoj návrh Dohody medzi vládou Slovenskej republiky a  vládou Českej republiky o odovzdávaní a prijímaní osôb na spoločnej štátnej hranici.

V priebehu roka 2001 boli viackrát vymenené návrhy uvedenej dohody medzi Ministerstvom vnútra Slovenskej republiky a Ministerstvom vnútra Českej republiky. Expertné rokovania k dohode sa uskutočnili medzi zástupcami ministerstiev vnútra a ministerstiev zahraničných vecí oboch štátov v dňoch 18.-20. februára 2002 v Prahe, 18.-20. marca 2002 v Bratislave a 16. apríla 2002 na diaľničnom hraničnom priechode Brodské - Břeclav. Ich výsledkom je predložený návrh dohody, ktorý zodpovedá požiadavkám na vykonávanie readmisie medzi oboma zmluvnými stranami.
	
Dohoda vo svojich ustanoveniach upravuje odovzdávanie a prijímanie vlastných štátnych občanov, ako aj občanov tretích štátov a osôb bez štátnej príslušnosti a ustanovuje podmienky, za akých sa uskutočňuje prevoz týchto občanov. Samostatné ustanovenia sú tiež venované ochrane osobných údajov, hradeniu nákladov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu.

Text dohody bol predmetom medzirezortného pripomienkového konania a tvorí samostatnú súčasť materiálu. Pripomienky jednotlivých rezortov boli zapracované do textu. 
	
Návrh dohody korešponduje so vzorovou readmisnou dohodou Slovenskej republiky a zároveň zodpovedá odporúčaniam Európskej únie na uzatváranie dvojstranných readmisných dohôd.

Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí v súlade s platnými právnymi predpismi.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. 

 Predložený návrh dohody nemá dopad na štátny rozpočet, na životné prostredie a nemá vplyv na zamestnanosť.